I går kom jeg over et offentlig dokument som man – lest ut av kontekst – kunne tro at stammet fra historiske arkiver fra 1930-tallets Tyskland, men som dessverre er utarbeidet av Oslo kommune i 2012.

Blant alle de kunngjøringene om konkurranseutsetting av diverse kommunale anskaffelser som ligger ute på doffin.no – databasen for offentlige innkjøp – finner man en fra Oslo kommune, som dreier seg om rammeavtale for rydding og bortkjøring av søppel fra kommunale områder og bygninger. Hovedbeskrivelsen av anskaffelsen ser slik ut:

Tittel: Rammeavtale: Rydding og bortkjøring av søppel fra kommunale områder og bygninger Publisert av: Oslo Kommune, Eiendoms- og byfornyelsesetaten Publiseringsdato: 28.08.2012 Dokumenter tilgjengelige inntil: 12.10.2012 Kunngjøringens tidsfrist: 12.10.2012 Tidsfrist klokkeslett: 12:00 Kunngjøringstype: Kunngjøring av konkurranse Har dokumenter: Ja Utdrag: Formålet med anskaffelsen er å inngå parallelle rammeavtaler med 3 leverandører som kan dekke oppdragsgivers behov for ryddig av søppel fra kommunale områder og bygninger som Eiendoms- og byfornyelsesetaten forvalter. Avtalen skal gjelde akutte behov, ordinære oppdrag, og faste oppdrag. De fleste tomtearealene ligger slik til at det er best egnet med manuell søppelplukking. Det samme gjelder rydding av søppel fra bygninger. De fleste oppdrag vil omfatte bortkjøring av søppelet til behandling hos godkjent avfallsmottak med konsesjon. Ved større oppdrag hvor det er behov for container, vil oppdragsgiver selv utplassere containere som søppelet kan kastes i. I disse tilfellene vil oppdragsgiver selv foreta bortkjøring og deponering av avfallet.

CPV: 90511300, 45111213, 90500000, 90511000, 90512000, 90510000

Så langt er dette er helt ukontroversielt, det dreier seg om en helt vanlig anskaffelse i kommunene.

Når man imidlertid ser på selve kravspesifikasjonen – det dokumentet som spesifiserer nærmere hva oppdraget går ut på – finner man sist i dokumentet et vedlegg 1; “Rapporteringsskjema for faste oppdrag – rydding av søppel fra tomter”. Dette er det skjemaet som oppdragstakeren skal fylle ut løpende, etter rydding av søppel. En av rubrikkene som skal fylles ut, heter “andre forhold”. Som eksempler på hva som skal rapporteres under dette punktet, ramser Oslo kommune opp følgende:

«trær som kan være til fare, dumping av masser, bilvrak, sigøynere, høyt gress eller kratt» (min uthevning)

Kommentarer bør i grunnen være overflødige.

Men her må det ryddes opp – ikke på kommunale tomter, men i kommunale hoder og holdninger.

En sak er at dette åpenbart er i strid med FNs rasediskrimineringskonvensjon og direkte motarbeider Europarådets arbeid og anbefalinger med hensyn til å eliminere forfølgelse av romfolket.

Enda verre er at det illustrerer en offentlig holdning til en etnisk gruppe, som er mildt sagt skremmende. Her inkluderes en bestemt etnisk gruppe i en oppramsing av hva som betraktes som søppel og ukrutt på kommunal grunn i Oslo – blant ting og vekster som må røskes opp, lukes bort og/eller fjernes.

Disse dokumentene har ligget ute siden 28/8-2012 – og så vidt meg bekjent, har ingen reagert før nå, enda mange potensielle leverandører må ha lest dokumentene. Jeg kom tilfeldig over dem via tips fra en advokatkollega. .

Det er kanskje bare et lite ord, i en setning, i et ellers tørt, byråkratisk dokument, men det bør føre til en alvorlig debatt om det offisielle Norges holdning til utsatte etniske minoritetsgrupper.

OPPDATERING 10/10-2012 KL 17:05: Saken er nå tatt opp av Aftenposten. Der omtaler byrådsleder Stian Berger Røsland det som en “flåsete” formulering. Mer selvkritikk på vegne av kommunen tar han altså ikke. [Ny oppdatering kl 17:30: Røsland angret på bruk av uttrykket “flåsete”, og har bedt Aftenposten endre til “klossete”.]

SKRIV UT (PRINT)